Proteas begin daad by woord voegHeinrich Klaasen het 119 vinnige lopies teen die Wes-Indiese Eilande geslaan. Foto: Phill Magakoe/AFP. Vir Temba Bavuma was gister se wedstryd teen die Wes-Indiese Eilande in Potchefstroom amper ŉ waterskeidingsoomblik gewees. Die Proteas droom daarvan om onverskrokke spel in witbalkrieketwedstryde op te dis en danksy Heinrich Klaasen se flitsende kolf het hulle nou die daad by die woord gevoeg. Die Suid-Afrikaners was in die moeilikheid met hul telling op 87/4 in antwoord op die Windies se 260 lopies, maar Klaasen se blitsbeurt het toegesien dat hulle die kragmeting binne 30 boulbeurte kon beklink. Die 31-jarige kolwer se selfvertrouebeker het oorgeloop en hy het 119 onooorwonne lopies vanaf slegs 61 aflewerings gemoker. Hy het die wenlopies met ŉ grenshou oor Yannic Cariah se kop geslaan. Volgens Bavuma – wat die wedstryd weens ŉ seer dyspier misgeloop het – was die uitslag ongetwyfeld ŉ tree in die regte rigting. Veral met die oog op later vanjaar se Wêreldbeker-toernooi in Indië. “Dit is nog ŉ leerproses; ons gaan immers teen ander spanne in ander toestande ook moet speel. Maar ons het beslis nou meer selfvertroue opgebou as ons praat oor die soort krieket wat ons wil speel,” het die Proteas se eendagkrieketkaptein gesê. Temba Bavuma. Foto: Twitter. Hy is veral trots op die wyse waarop Klaasen die bul by die horings gepak het. “Dit is maklik om daaroor [ŉ onverskrokke benadering] te praat, maar wanneer die ouens die daad by die woord op die veld voeg, weet ons dat hulle ook daarin glo. Ons het al vantevore gewys dat ons op só ŉ manier kan speel, tog was hierdie wedstryd amper soos ŉ waterskeidingsoomblik gewees.” Ná die T20-wedstryde teen die Windies is die Proteas in ŉ baie belangrike eendagkrieketreeks teen Nederland gewikkel. ŉ Goeie vertoning teen die klompedraers sal nie uitsluitlik hul plek in die Wêreldbeker bespreek nie [hulle sal ook ŉ bietjie hulp van Nieu-Seeland en Bangladesj in hul reekse teen Sri Lanka en Ierland moet kry], maar dit bied nog ŉ waardevolle geleentheid om aan hul wedstrydmeesterplan te skaaf. “Ons wou die eendagkrieketreeks teen die Windies gebruik om vir ŉ paar nuwe ouens ŉ kans in dié formaat van die spel te gee. Ons het daardie doelwit bereik en ons weet nou waar die spelers in die groter prentjie pas.” Die Proteas se beste spelers sal ook vir die reeks teen Nederland beskikbaar wees. T20-reeks teen die Wes-Indiese Eilande: 25 Maart: Eerste wedstryd in Centurion 26 Maart: Tweede wedstryd in Centurion 28 Maart: Derde wedstryd in Johannesburg Eendagreeks teen Nederland: 31 Maart: Eerste wedstryd in Benoni 2 April: Tweede wedstryd in Johannesburg.